KÄSKKIRI

	08.07.2024 nr 1-1/1590	

Paekalda tänava pikenduse ning tehnovõrkude ehitusprojekti keskkonna-mõju hindamise algatamine	

Keskkonnamõju hindamise ja keskkonnajuhtimissüsteemi seaduse § 6 lg 2 p 10 ja 22, § 11 lg 22, 23, 4 ja 8, Vabariigi Valitsuse 29. augusti 2005 määruse nr 224 „Tegevusvaldkondade, mille korral tuleb kaaluda keskkonnamõju hindamise algatamise vajalikkust, täpsustatud loetelu” § 13 p 8 ja § 15 p 8, Tallinna linnavolikogu 16. mai 2019 määruse nr 9 „Tallinna Keskkonna- ja Kommunaalameti põhimäärus“ § 6 lg 1 p 56, § 8 lg 2 p 2 alusel ning arvestades Terviseameti … kirjas nr … ja Keskkonnaameti … kirjas nr … seisukohtadega.	

1.	Algatada Paekalda tänava pikenduse ning tehnovõrkude ehitusprojekti keskkonnamõju hindamine. Esiteks soovitakse rajada Lahekalda elamurajooni kinnistute juurdepääsuks Paekalda tänava pikendused ja Paekalda tänavaid ühendav kergliiklustee. Teiseks soovitakse perspektiivis hoonestatavate kinnistute (Paekalda tn 1// 2// 3// 4// 5// 6// 7// 8a// 9// 11// 13// 15// 37// 39) teenindamiseks rajada: veetorustik, reoveekanalisatsiooni torustik, sadevee-kanalisatsioonitorustik, sidekanalisatsioon ja soojatorustik.

2.	Keskkonnamõju hindamise algatamine on eelhinnangu põhjal (Lisa 1) vajalik järgmistel põhjustel:
2.1	Paekalda tänava pikenduse ning tehnovõrkude rajamisel koosmõjus Lahekalda elamukvartali detailplaneeringu II etapi realiseerumisega on ette näha negatiivse (sh olulise ehk ebasoodsa) keskkonnamõju avaldumist, kuna tegevus toimub Maarjamäe klindi mägi-kadakkaera, püstkiviriku ja aasnelgi püsielupaiga vahetus läheduses ning kaitsealuste ja ohustatud liikide kasvukohtades ja elupaikades. Tegevuste koosmõjul toimub lisaks kaitsealuste ja ohustatud liikide kasvukohtade ja elupaikade otsesele likvideerimisele ehitustegevuse käigus ka nende kahjustamine perspektiivis, kuna on oodata piirkonna elanikkonna ja püsielupaiga külastajate ja külastuskoormuse märkimisväärset kasvu, puhkeotstarbeliselt kasutatud alade pindala mitmekordset vähenemist ning haljaspuhvri kadumist Lahekalda lõunaosa elamuarenduse ja püsielupaiga vahel.
2.2	Paekalda tänava pikenduse ning tehnovõrkude ehitusprojekt on üks lahutamatu osa järgnevatest ehitusprojektidest, mis tulenevad kehtivast detailplaneeringu lahendusest, ning eeldus tulevate ehitusprojektide realiseerimiseks. Seetõttu on oluline käsitleda Paekalda tänava pikenduse ning tehnovõrkude ehitusprojekti võimalikke negatiivseid keskkonnamõjusid koosmõjus ülejäänud tulevaste ehitusprojektidega, mille eesmärk on realiseerida Lahekalda elamukvartali detailplaneeringut. Hinnates üheskoos nii Paekalda tänava pikenduse ja tehnovõrkude ehitusprojekti kui ka tulevaste ehitusprojektide keskkonnamõjusid, saab välistada projektide „jupitamist“, mille vastuolule keskkonnamõju hindamise printsiipidega on korduvalt oma negatiivse hinnangu andnud Euroopa Kohus.
2.3	Projektiala kuulub Lasnamäe elamualade üldplaneeringu kohaselt puhkeotstarbelisele rohealale ning Harju maakonnaplaneeringu kohaselt on rohevõrgustiku tuumala. Kavandatava tegevuse tulemusena likvideeritakse suurem osa alal esinevatest taimekooslustest ning taime- ja loomaliikide kasvukohad ja elupaigad, sh II kaitsekategooria taimeliikide (aasnelk ja alpi nurmikas), III kaitsekategooria linnuliigi (väiketüll) ja III kaitsekategooria tolmeldajate (seitsme III kaitsekategooria kimalaseliigi ja ühe ohulähedase päevaliblikaliigi) elupaigad. Looduskaitseseaduse kohaselt kehtib alal isendikaitse, mille järgi on kaitsealuse taime- ja loomaliigi kahjustamine ja hävitamine keelatud. Kuna aga kavandatud tegevust ei ole võimalik ilma kaitsealuseid taimi kahjustamata realiseerida, on põhjust algatada keskkonnamõju hindamise protsess, et leida sobivaim lahendus piirkonnale.  
2.4	Projekteeritud lahendus arvestab Lahekalda elamukvartali detailplaneeringu (Tallinna Linnavolikogu 03.09.1998 otsus number 112) järgse hoonestusega. Lahekalda elamukvartali detailplaneeringu koostamise käigus enam kui 26 aastat tagasi ei ole asjakohases mahus läbi viidud loodusväärtuste inventeerimist ning pole läbi viidud keskkonnamõju strateegilist hindamist olulise keskkonnamõju välja selgitamiseks ning pole kaalutud alternatiive piirkonna elurikkust enim säästva lahenduse leidmiseks. Seepärast on vajalik detailplaneeringuga seonduvates ja sellele järgnevates menetlusprotsessides hinnata arendustegevuse mõju püsielupaiga ning kaitsealuste ja ohustatud liikide soodsa seisundi säilitamisele ja leida alternatiiv, mis ei mõjutaks negatiivselt seal esinevate ohustatud liikide seisundit.
2.5	Kuivõrd detailplaneeringu realiseerimisel avalduvad keskkonnamõjud on süsteemselt hindamata, on keskkonnamõju hindamise algatamine antud ehitusprojekti menetluses ja detailplaneeringu realiseerimise etapis põhjendatud.
2.6	Keskkonnaamet on pärast Lahekalda elamukvartali põhjaosa detailplaneeringu keskkonnamõju strateegilise hindamise eelhinnanguga tutvumist möönnud oma 10. detsembri 2021 kirjaga nr 6-5/21/24149-2, et Lahekalda põhjaosa hoonestamisel on vaja hinnata arendustegevuse mõju püsielupaiga soodsa seisundi säilitamisele ja leida alternatiiv, mis ei mõjuta negatiivselt seal kasvavate ohustatud taimeliikide kasvukohti ja isendite seisundit. Kuivõrd detailplaneeringut ei ole algatatud, kuid vajadus soodsaima alternatiivi leidmiseks püsib, on keskkonnamõju hindamise algatamine antud ehitusprojekti menetluses põhjendatud.

3.	Keskkonnamõju hindamise menetlusi ei liideta. Piiriülest (riigipiiriülest) keskkonnamõju kavandatava tegevusega ette näha ei ole.

4.	Otsustajaks keskkonnamõju hindamise algatamise vajalikkuse osas on Tallinna Keskkonna- ja Kommunaalamet (Mündi 2, 15197 Tallinn; tel 645 7191, e-post kommunaal@tallinnlv.ee). Ehitusloa väljastab Tallinna Linnaplaneerimise Amet (Vabaduse väljak 7, 15198 Tallinn; tel 640 4375, e-post tlpa@tallinnlv.ee).

5.	Tallinna Keskkonna- ja Kommunaalametil teavitada keskkonnamõju hindamise algatamise otsusest keskkonnaseadustiku üldosa seaduse § 46 lõikes 1 nimetatud isikuid ja muid menetlusosalisi ning Ametlikes Teadaannetes 14 päeva jooksul pärast otsuse tegemist. 

6.	Käskkirja on võimalik vaidlustada Tallinna Halduskohtus (Pärnu mnt 7, Tallinn 15082) 30 päeva jooksul arvates käskkirja teatavaks tegemisest.

(allkirjastatud digitaalselt)	
Jaan Tarmak	
ameti juhataja